
dwar il-kontroll tal-attivitajiet finanzjarji tal-Grupp tal-Bank Ewropew tal-Investiment – rapport annwali 2024

(2025/2237(INI))
Il-Parlament Ewropew,
–	wara li kkunsidra r-Rapport tal-BEI dwar l-Investiment 2024/2025 – Innovation, integration and simplification in Europe (Innovazzjoni, integrazzjoni u simplifikazzjoni fl-Ewropa), ippubblikat fil-5 ta’ Marzu 2025,
–	wara li kkunsidra r-Rapport Speċjali Nru 07/2025 tal-Qorti Ewropea tal-Awdituri tad-19 ta’ Marzu 2025 dwar il-Fond Ewropew għall-Investimenti Strateġiċi,
–	wara li kkunsidra d-dikjarazzjoni CC 1/2025 tal-Kumitat ta’ Kuntatt tal-Istituzzjonijiet Supremi tal-Awditjar tal-Unjoni Ewropea tat-30 ta’ Settembru 2025 dwar l-awditjar pubbliku estern tal-Bank Ewropew tal-Investiment,
–	wara li kkunsidra l-Artikolu 55 tar-Regoli ta’ Proċedura tiegħu,
–	wara li kkunsidra r-rapport tal-Kumitat għall-Kontroll tal-Baġit (A10-0000/2026),
A.	billi l-missjoni ewlenija tal-Grupp tal-Bank Ewropew tal-Investiment (BEI) hija li jagħti spinta lit-tkabbir ekonomiku fl-UE; billi l-investimenti tiegħu għandhom jindirizzaw fallimenti ġenwini tas-suq;
B.	billi l-oqsma tal-politika soċjali huma primarjament kompetenzi nazzjonali; billi l-finanzjament tal-BEI ma jistax jintuża bħala sostitut għall-baġits nazzjonali u jrid juri addizzjonalità ġenwina;
C.	billi l-profondità u l-kwalità tas-sorveljanza tal-Parlament tal-operazzjonijiet finanzjarji tal-BEI għandhom għalhekk jikkorrispondu għall-intensità tal-kooperazzjoni bejn il-BEI u l-Kummissjoni, li saret sinifikanti ħafna;
D.	billi l-BEI huwa proprjetà tal-Istati Membri, bl-ammont ta’ EUR 248.8 biljun tiegħu f’kapital sottoskritt jirrappreżenta obbligazzjoni tal-kontribwenti; billi s-self tal-BEI ma jidhirx fl-istatistika nazzjonali dwar id-dejn; billi din in-natura li ma tidhirx fil-karta tal-bilanċ tagħmel l-istandards rigorużi ta’ effiċjenza u l-awditu estern essenzjali; billi l-espansjoni tal-mandat tal-BEI trid tkun akkumpanjata mit-tisħiħ tal-arranġamenti tal-awditjar estern;
Operazzjonijiet finanzjarji u prestazzjoni
1.	Jinnota l-prestazzjoni finanzjarja stabbli tal-Grupp tal-BEI fl-2024; jisħaq li s-suċċess irid jitkejjel permezz ta’ eżiti ekonomiċi dimostrabbli, mhux biss volumi ffirmati;
2.	Jinnota bi tħassib li l-porzjon ta’ pagamenti arretrati b’aktar minn 90 jum ittrippla, b’total ta’ EUR 281,3 miljun fi tmiem l-2024 u li jirrappreżenta 0,06 % tal-portafoll totali tas-self (meta mqabbel ma’ EUR 82,4 miljun jew 0,02 % fi tmiem l-2023); jenfasizza li dawn iż-żidiet fl-iskoperturi improduttivi u fil-pagamenti arretrati jaqbżu b’mod sinifikanti t-tkabbir ta’ 2 % fil-portafoll ġenerali tas-self;
InvestEU, is-simplifikazzjoni tal-qafas finanzjarju pluriennali, u l-Faċilità għall-Irkupru u r-Reżiljenza
3.	Jinnota li fl-2024 il-BEI approva 38 operazzjoni fl-ambitu ta’ InvestEU, bl-użu ta’ EUR 1,7 biljun tal-garanzija tal-UE; jisħaq li l-programm InvestEU għandu jiġi vvalutat skont il-kwalità tal-interventi tiegħu u l-impatt tagħhom li jista’ jitkejjel aktar milli sempliċement fir-rigward tal-kwantità ta’ finanzjament użat; jinsisti li r-rapportar irid jibdel l-enfasi minn metrika bbażata fuq l-input għal indikaturi bbażati fuq l-impatt li juru eżiti ekonomiċi ġenwini;
4.	 Jinnota li x-xenarju frammentat tal-finanzjament tal-UE jwassal għal ineffiċjenzi; jisħaq li t-tnaqqis tal-burokrazija huwa essenzjali biex terġa’ tinkiseb il-kompetittività;
Sigurtà tal-enerġija
5.	Jistieden lill-BEI jespandi l-finanzjament għall-enerġija nukleari u jevalwa l-proġetti kollha b’livell baxx ta’ emissjonijiet tal-karbonju skont kriterji oġġettivi inklużi l-intensità tal-karbonju tul iċ-ċiklu tal-ħajja u l-istabbiltà tal-grilja, mingħajr ma jiddiskrimina bejn it-teknoloġiji; jisħaq li l-Istati Membri jżommu d-dritt sovran li jiddeterminaw it-taħlita tal-enerġija tagħhom;
Politika ta’ difiża u ta’ sigurtà
6.	Jisħaq fuq l-importanza tal-kontribut tal-Grupp tal-BEI għall-paċi u s-sigurtà tal-Ewropa, kif stabbilit fil-White Paper għall-Prontezza tad-Difiża Ewropea 2030, permezz tal-appoġġ tiegħu għal inizjattivi li jsaħħu l-industrija tad-difiża tal-UE, itejbu l-infrastruttura taċ-ċibersigurtà u jippromwovu l-innovazzjoni f’teknoloġiji kritiċi tad-difiża billi jipprovdu finanzjament u ingranaġġ tal-investiment privat;
7.	Jisħaq li l-BEI għandu jkun jista’ jiffinanzja t-tipi kollha ta’ proġetti tad-difiża;
8.	Jistieden lill-BEI jidentifika l-ostakli li jimpedixxu l-investimenti fid-difiża u l-protezzjoni tal-fruntieri; jisħaq li t-tneħħija tal-ostakli hija essenzjali għal eżiti tanġibbli tas-sigurtà;
9.	Jisħaq fuq l-importanza li tiġi stabbilita kooperazzjoni strutturata mal-Fond għall-Innovazzjoni tan-NATO biex jiġu żgurati sinerġiji u tiġi evitata d-duplikazzjoni tal-isforzi, b’mod partikolari biex jiżviluppaw it-teknoloġiji fejn il-kapital privat ma jkunx biżżejjed;
Investimenti f’oqsma ta’ kompetenza nazzjonali 
10.	Ifakkar li l-isfidi tal-akkomodazzjoni għandhom jiġu indirizzati primarjament fil-livell lokali jew nazzjonali; jiddubita jekk il-finanzjament tal-BEI ta’ proġetti ta’ akkomodazzjoni purament lokali mingħajr dimensjoni transfruntiera jirrappreżentax valur ġenwin għall-flus;
Appoġġ għall-SMEs, il-mid-caps, l-istart-ups, l-iscale-ups u negozji oħra
11.	Jenfasizza li l-BEI jeħtieġlu jimmira lejn fallimenti tas-suq ġenwini u li l-investimenti tiegħu ma jridux iservu bħala sostituti għall-kapital privat jew għall-baġits nazzjonali; jisħaq li l-protezzjoni tal-ambjent tas-suq kompetittiv hija essenzjali;
12.	Jinnota s-sejbiet tar-Rapport Speċjali 07/2025 tal-Qorti Ewropea tal-Awdituri rigward addizzjonalità insuffiċjenti; iwissi dwar il-periklu ta’ esklużjoni tal-investiment privat; jappella għal limiti ta’ riskju kwantitattivi u valutazzjonijiet ta’ esklużjoni ex post;
13.	Jinnota li s-self tal-BEI jinvolvi piżijiet amministrattivi ogħla mis-self kummerċjali; jistieden lill-BEI jippubblika pjanijiet biex jitnaqqsu r-restrizzjonijiet;
Oqsma ta’ politika tal-koeżjoni, il-klima, id-diġitalizzazzjoni u s-sostenibbiltà ambjentali
14.	Jisħaq li r-rapportar ibbażat fuq il-volum ikejjel l-outputs u mhux ir-riżultati; jitlob indikaturi orjentati lejn ir-riżultati bħall-emissjonijiet tas-CO2 evitati għal kull euro investit; huwa favur valutazzjoni komparattiva tal-interventi komparabbli;
15.	Iwissi li l-akkumulazzjoni kontinwa ta’ miri ta’ integrazzjoni li jikkoinċidu tirriskja li toħloq kompożizzjoni tal-portafoll matematikament impossibbli;
L-attivitajiet tal-BEI barra mill-UE 
16.	Jinsisti li s-self lil pajjiżi mhux tal-UE jsir kundizzjonali fuq il-kooperazzjoni mal-UE dwar il-ġestjoni tal-migrazzjoni, inkluża r-riammissjoni;
17.	Jenfasizza li miżuri robusti kontra l-frodi huma essenzjali biex tiġi żgurata l-fiduċja tal-kontribwenti fl-investimenti tal-BEI u l-appoġġ kontinwu tiegħu għall-Ukrajna; jitlob standards ta’ awditjar rigorużi; isostni li l-BEI għandu jkollu sorveljanza mingħajr restrizzjonijiet tal-investimenti kollha tiegħu barra mill-UE;
Arkitettura tal-obbligu ta’ rendikont tal-BEI
18.	Japprova d-dikjarazzjoni CC 1/2025 tal-Kumitat ta’ Kuntatt li tidentifika lakuni kritiċi fl-awditjar; jinnota l-paradoss bejn l-estensjoni tal-mandat tal-BEI u r-restrizzjoni tas-setgħat ta’ awditjar; jitlob l-involviment tal-istituzzjonijiet supremi tal-awditjar nazzjonali; itenni li hija meħtieġa bidla fit-Trattat biex il-Qorti Ewropea tal-Awdituri tingħata aċċess sħiħ għall-BEI;
19.	Jesprimi tħassib dwar il-falliment ta’ Northvolt, minkejja li rċeviet EUR 942,6 miljun f’self mill-BEI; jinnota li jidher li jeżistu riskji simili bi Stegra; jitlob id-divulgazzjoni tal-valutazzjonijiet tar-riskju tal-BEI; jeżiġi rieżami tat-tagħlimiet meħuda mill-każ ta’ Northvolt; jistieden lill-BEI jiżvela l-profili tal-valutazzjoni tar-riskju għal dawn l-impenji u impenji simili oħra; itenni t-talba tiegħu lill-BEI biex jipprovdi dettalji tal-proċess ta’ evalwazzjoni u ta’ teħid ta’ deċiżjonijiet li seħħ qabel l-investiment f’Northvolt AB, u biex jispjega kif tali proġett kruċjali falla minkejja l-affermazzjonijiet tal-BEI li jwettaq monitoraġġ adegwat u kontinwu tal-benefiċjarji tal-appoġġ finanzjarju tiegħu; jinnota bi tħassib ir-rabtiet politiċi tal-partiti bejn it-tmexxija tal-BEI u investitur u konsulent bikri ta’ Northvolt;
20.	Jinsisti bil-qawwa fuq it-tisħiħ tal-prevenzjoni tal-kunflitti ta’ interess; jappella għal perjodi ta’ preklużjoni aktar stretti għall-viċi presidenti tal-BEI u regoli aktar ċari għall-parteċipazzjoni tagħhom fid-deċiżjonijiet li jikkonċernaw il-pajjiżi ta’ oriġini tagħhom;
Trasparenza, skrutinju u sorveljanza
21.	Jiddispjaċih li l-BEI naqas milli jagħti segwitu għar-rapport annwali tal-Parlament dwar l-attivitajiet finanzjarji tiegħu fl-2023[footnoteRef:2]1; jisħaq li l-ftehim interistituzzjonali huwa essenzjali għal kooperazzjoni prevedibbli; [2: 1 Ir-riżoluzzjoni tal-Parlament Ewropew tat-28 ta’ Frar 2024 dwar l-attivitajiet finanzjarji tal-Bank Ewropew tal-Investiment - rapport annwali 2023 (ĠU C, C/2024/6742, 26.11.2024, ELI: http://data.europa.eu/eli/C/2024/6742/oj).] 

Segwitu għar-rakkomandazzjonijiet tal-Parlament
22.	Jappella għal segwitu f’waqtu dwar: (a) l-impatt tal-investiment; (b) il-prevenzjoni tal-kunflitt ta’ interess; (c) it-trasparenza; (d) din ir-riżoluzzjoni;
°
°	°
23.	Jagħti istruzzjonijiet lill-President tiegħu biex tgħaddi din ir-riżoluzzjoni lill-Kunsill u lill-Kummissjoni u jitlob lill-Kunsill u lill-Bord tad-Diretturi tal-BEI jkollhom dibattitu dwar il-pożizzjonijiet tal-Parlament hawnhekk ippreżentati.

